**„(...)ne tapsolj, hazám -  
 Ni! - reszket a bosszúálló”**

Bár elsőre úgy tűnik, Katona József Bánk bán című darabjának célja csupán kora visszásságainak bemutatása úgy, hogy minden konfliktust és érzést a múltba helyezett, a korkritika mellett azonban jelen van egy másik szál is – mégpedig az, mely egy mind tisztség szerinti, mind erkölcsileg nemes főúr bukástörténetét meséli el.

A dráma elején Bánk bán úgy jelenik meg előttünk, mint korának személyiségideálja – hűséges hazájához, királyához, családjához, elveihez -, ám az udvari intrika, a felesége ellen elkövetett becstelenség megtör benne valamit, önnön gondolatai kerülnek szembe egymással.

A dráma e szálának tetőpontja éppen az, mikor Bánk ezeket a szavakat mondja. Ezek már nem egy büszke nemesember szavai, hanem egy szerencsétlen sorsú emberé, aki tisztában van vele, mit követett el, és megérti azt is, mi lehet ennek a következménye. S ez az első pillanat, hogy tette után ráeszmél, valójában éppen úgy cselekedett, ahogyan nem akart, azzal pedig, hogy elismeri, teljessé teszi bukását.

Reszketése nem is abból fakad, hogy a büntetéstől fél – ekkor talán már Bánk maga is érezte, hogy az már utolérte, hiszen saját becsületével kellett fizetnie a bosszúért, ez az ár pedig túlságosan is magas volt. Úgy véljük, ez az a mondat, mellyel Bánk sorsa eldől – ha Melindát élve is látja viszont, önmagával aligha lett volna képes megbékélni a történtek után.

Meglehet, a Bánk bán üzenetei közül sok mára már elavultnak tűnik, ez azonban véleményünk szerint olyan igazságot mond ki, mely örökké az emberek nyomában jár, a tizenkilencedik században éppen úgy, mint napjainkban – mert akármennyire édes a bosszú, mégis mindig egy ember bukása kapcsolódik hozzá. A bosszú pillanatában az elkövető beismeri, hogy megsebezték, és azt is, hogy nem volt elég ereje vagy ahhoz, hogy továbblépjen saját fájdalmán, vagy pedig ahhoz, hogy enyhítse az áldozat bánatát.

Bánk bán történetének ez az aspektusa mindenesetre nagyon sokáig helytálló maradhat még, mert az emberek, mivel érzéseikkel sohasem számolhatnak le örökké, mindig is fognak ballépéseket elkövetni. A drámabeli nagyúr mondata talán emlékeztethet minket, hogy hiába is vágunk vissza, önmagunkkal is végzünk ilyenkor...